El Palau Robert, equipament lúdic i cultural depenent de la Vicepresidència del Govern, i l'Agència Catalana de la Joventut organitzen, amb el suport d'Europa FM, FLAIXBAC, iCat, la ràdio musical i cultural de Catalunya Ràdio (CCMA), i Creu Roja Catalunya la segona edició del festival Clotilde Fest, amb les actuacions de Sara Roy, Miki Nuñez, Suu, Els Amics de les Arts i Manel, en tres concerts programats els dies 2,3 i 4 d'octubre, respectivament.
El primer concert tindrà lloc el divendres 2 d'octubre, a les 20 h, amb el suport d'EUROPA FM, amb les actuacions de la cantant i compositora manresana Sara Roy, una de les cantants emergents del país on ja triomfa a les xarxes socials i ara ho farà als escenaris, i de Miki Nuñez, un artista versàtil que atresora una àmplia experiència en l'àmbit de la música.
En el seu pas per 'Operació Triomf', va quedar en sisè lloc, a les portes de la final.
Miki Núñez va estudiar música des que era una criatura, ja que els seus pares van insistir perquè adquirís els fonaments musicals i pogués tocar instruments com la guitarra i el piano.
El pop festiu de Suu i Els Amics de les Arts seran els protagonistes del concert del dissabte 3 d'octubre, que compta amb el suport de FLAIXBAC.
Suu és una de les artistes catalanes més seguides i escoltades de l'actualitat.
Després de triomfar amb el seu primer disc i a través del seu canal de YouTube i d'Instagram, el 2020 ha publicat el disc Ventura.
Els dies més dolços és el concert acústic d'Els Amics de les Arts, sobre la cara bona de les coses.
Els Amics de les Arts tornen al format acústic i de la proximitat.
Una oportunitat totalment circumstancial que dona al públic la possibilitat de viure un espectacle únic que ens recordarà els inicis de la banda i on es revisitaran les seves cançons més estimades.
L'edició el Clotilñde Fest del 2020 es tanca el diumenge 4 d'octubre amb la banda transversal Manel, amb el suport d'iCat.
Guillem Gisbert, Martí Maymó, Arnau Vallvé i Roger Padilla han completat un repòquer de discos de composició precisa, atrevida i versàtil, i una escala que, de repte en repte, els ha portat del bucolisme de l'ukelele al rock, l'electrònica i els ritmes llatins i urbans.
Imprevisibles sempre, amb la memòria desperta sempre, l'any passat tornaven a sorprendre amb "Per la bona gent", on samplejaven Maria del Mar Bonet i convidaven el mestre Sisa a compartir pentagrames.
El concert es podrà seguir al web d'iCat.
La Generalitat de Catalunya aposta, amb la continuïtat del festival i amb la participació de noms destacats de l'escena musical, per la cultura i la música catalana.
També per donar suport a grups de música en una conjuntura difícil com l'actual a conseqüència de la Covid-19.
El festival musical s'organitzarà amb totes les mesures de seguretat vigents i amb un nombre limitat d'assistents que hauran de fer la reserva prèvia.
El nom del cicle Clotilde Fest recorda la figura de Clotilde Cerdà (1861-1926), filla de l'urbanista Ildefons Cerdà i de la pintora Clotilde Bosch.
Va ser la concertista d'arpa i compositora que va fundar a Barcelona l'Acadèmia de Ciències, d'Arts i Oficis, dedicada a la formació de la dona.
Va ser una dona que va defensar, amb convenciment i valentia, els drets de les dones i dels sectors més explotats, compromesa amb l'abolició de les formes de violència del seu temps: la guerra, la dominació, l'esclavatge i la pena capital.
Fins al 2 d'octubre es pot visitar al centre l'exposició "Clotilde Cerdà/Esmeralda Cervantes, una dona davant una època".
Durant els concerts, un informador de l'Agència Catalana de la Joventut explicarà als joves els riscos associats al consum d'alcohol i altres substàncies.
Cal recordar que la Generalitat, amb la col·laboració de FLAIXBAC i Europa FM, també va organitzar, durant l'abril del 2020, el festival virtual amb el lema "La casa teva es transformarà en la millor sala de concerts".
L'objectiu era combatre el coronavirus, en el marc la campanya institucional i amb el nom del Festival de música juvenil Clotilde Fest.
El Palau Robert, amb la col·laboració de l'Institut d'Estudis Fotogràfics de Catalunya (IEFC), convoca el "I Concurs de fotografia del festival Clotilde Fest", amb l'objectiu de fomentar l'afició per la fotografia i la creació artística entre els joves, coincidint amb un dels esdeveniments musicals més destacats de la tardor.
Els concurs s'adreça a joves aficionats a la fotografia en edats compreses entre els 18 i els 30 anys que podran presentar tres fotografies dels concerts a l'adreça de correu [EMAIL] El termini de presentació de les obres finalitzarà el 7 d'octubre.
El jurat estarà format per un representant de la Direcció General de Difusió, un altre de l'Agència Catalana de la Joventut i un tercer de l'Institut d'Estudis Fotogràfics de Catalunya.
El primer premi està dotat amb 300 euros.
El segon premi, amb un curs d'iniciació a la fotografia a l'Institut d'Estudis Fotogràfics de Catalunya (IEFC), i el tercer, amb 150 euros.
Les fotos guanyadores s'exhibiran a l'aparador del Palau Robert entre el 19 d'octubre i l'1 de novembre.
Podran participar-hi el joves que disposin d'invitació per assistir als concerts.
Poden aconseguir invitacions per assistir als concerts els titulars del Carnet Jove.
Des de la pàgina principal del web www.carnetjove.cat podran enllaçar al lloc "Connecta't" per guanyar una invitació doble per a un dels tres concerts.
El període de participació serà del dilluns 15 al dilluns 28 de setembre.
Es donaran 62 premis de 2 invitacions per cadascun dels tres concerts, una invitació per la persona titular premiat/da i l'altre per la persona acompanyant que determini.
En el cas de menors de 16 anys, l'acompanyant caldrà que sigui el pare, la mare o tutor/a (caldrà presentar llibre de família i dni), o l'adult que aquests autoritzin (caldrà presentar full d'autorització).
El festival s'organitza amb totes les mesures de seguretat per la Covid-19 i amb reserva prèvia els dies 2,3 i 4 d'octubre